**Јонче Христовски** (Битола, 1931 — Скопје, 15 април 2000) — истакнат македонски пејач, текстописец и композитор на песни во народен дух, исклучително популарен естраден уметник, кој славата на македонскиот мелос ја пронесувал низ целиот свет. Создал сопствен интерпретативен стил, препознатлив и комуникативен со публиката. Најзапаметени меѓу народот ќе останат неговите сценски настапи со фрлање на палтото на земја, бакнување на земјата и боемскиот мераклиски начин на живот отсликан во неговите изведби на песните. Неговите песни изобилуваат со изворен македонски народен звук и ритмика и силен македонски патриотски дух на љубов кон Македонија, но и кон животот, песната, љубовта.

Се прославил со својата песна „*Македонско девојче*" (1964), чии препеани верзии се појавиле на англиски, германски, дански, италијански, руски, српски, француски и шпански јазик. Впечатливи му биле и изведбите на песните: „*Животе мој*", „*Ај засвирете ми чалгии*", „*Запеј песна Македонко*" и многу други во извонредно богатиот репертоар. Како најзапаметени и највпечатливи негови песни кои сè до денес се своевидни химни меѓу македонскиот народ, со огромна популарност се песните *„Едно име имаме"*, *„Ако умрам ил загинам"*, *„Ој, Вардаре македонски"*, *„И ние сме деца на Македонија"'*, *„Мој роден крај"*, *„Куќа имам на Пелистер"* и многу други. Член бил на ансамблот „Танец" (пејач и играорец), каде како кореограф изработил и создал кореографии за неколку ора, меѓу кои и Калајџиското Оро. Како одговорен за народната музика во ТВ Скопје, ја иницирал серијата „*Распеани градови*" (1974), еден од најзначајните проекти на ТВС.

Јонче Христовски бил женет и татко на две ќерки. Неговата сопруга трагично го загубила животот во катастрофалниот Скопски земјотрес 1963 година и токму на неа и за љубовта кон неа, Јонче Христовски ја посветил и напишал една од своите најпознати песни *„Животе мој"*. Во 2002 година во Скопје е основан ансамбл за народни песни и игри кој го носи неговото име, a македонско културно уметничко друштво со неговото име постои и во Германија.

Творештво
---------

Јонче Христовски напишал голем број песни, кои ги изведувале бројни пејачи:

* Крчма отвори моме
* Македонско девојче (заедно со Виолета Томовска)
* Машка клетва ќе ти дадам моме
* Малку сакам ич не дават
* Ах љубов, пак љубов (заедно со Драги Митев)
* Љуби, љуби лудо младо (заедно со Драги Митев)
* Ој, Вардаре македонски (заедно со Виолета Томовска)
* Неќум сакам (со Кочо Петровски)

Наводи
------

1. ↑  „Јонче Христовски". Архивирано од изворникот на 2011-05-30. Посетено на 2012-03-26.
2. 1 2  Јонче Христовски
3. ↑  „Ансамбл „Јонче Христовски"". Архивирано од изворникот на 2017-05-28. Посетено на 2012-03-26.
4. ↑  Mile Todorovski, PGP RTB, EP 12735.
5. ↑  Duet Kuculova-Andreevski, RTB, EP 12756.
6. ↑  Duetot Miteva-Uzunov, *Ah ljubov, pak ljubov*, RTB, SF 13 111.
7. ↑  Duet: Tomovska-Mančevski, *Ah ljubov, pak ljubov*, RTB, EP 12758.

Надворешни врски
----------------

* Македонско девојче
* Дискографија на Јонче Христовски евидентирана од ВБУ Музички Регистар.

|  |  |  |
| --- | --- | --- |
| 

|  |  |
| --- | --- |
| Нормативна контрола | 
* MusicBrainz: 1629f003-9366-4f6e-b756-c2b728abd303

 |

 |